KIRJALLINEN KYSYMYS E-2002/01 esittäjä(t): Concepció Ferrer (PPE-DE) komissiolle. Kehitysmaita koskevien hankkeiden arviointijärjestelmä.



Virallinen lehti nro 115 E , 16/05/2002 s. 0025 - 0025



KIRJALLINEN KYSYMYS E-2002/01 esittäjä(t): Concepció Ferrer (PPE-DE) komissiolle (6. heinäkuuta 2001) Aihe: Kehitysmaita koskevien hankkeiden arviointijärjestelmä Euroopan parlamentti on antanut Brysselissä järjestettävästä Yhdistyneiden kansakuntien kolmannesta vähiten kehittyneitä maita käsittelevästä konferenssista päätöslauselman (B5-0246/2001), jonka 33 kohdassa se kehottaa jäsenvaltioita, kansainvälisiä järjestöjä ja Euroopan komissiota ottamaan huomioon rauhanpalauttamiseen, rauhanrakentamiseen ja rauhanturvaamiseen liittyvät kysymykset ohjelmien suunnittelun, toteuttamisen ja arvioinnin kaikissa vaiheissa sellaisissa maissa, joissa aseellinen konflikti on äskettäin päättynyt, tai maissa, joissa se on päättymässä, mutta joissa on vielä asuinseuduiltaan siirtymään joutunutta väestöä tai pakolaisia. Rauhanpalauttamista, rauhanrakentamista ja rauhanturvaamista koskevissa toimissa horisontaalisuus on hyvin tärkeää. Voiko komissio kertoa, mihin toimiin se on ryhtynyt tai aikoo ryhtyä Euroopan parlamentin päätöslauselman 33 kohdan johdosta? Christopher Pattenin komission puolesta antama vastaus (6. syyskuuta 2001) Komissio panee parhaillaan täytäntöön sarjaa ehdotuksia ja suosituksia, jotka se esitti äskettäisessä tiedonannossaan konfliktien ehkäisemisestä(1). Jotkut suositukset koskevat maita, joissa konflikti on hiljattain päättynyt tai päättymässä, kuten niitä, joihin arvoisa parlamentin jäsen viittasi. Lisäksi tiedonannossaan hätäavun, kunnostustoimien ja kehitysyhteistyön niveltämisestä(2) komissio tarkastelee joukkoa toimenpiteitä avustusten koordinoinnin helpottamiseksi ja komission varojen mobilisoinnin joustavuuden ja nopeuden lisäämiseksi tarkoituksena parantaa komission panosta konfliktin jälkeisissä tilanteissa. Yksi konfliktien ehkäisemisestä annetun tiedonannon pääsuosituksista on kyseisen ulottuvuuden (ja näin myös rauhan palauttamisen, rauhan rakentamisen ja rauhan turvaamisen näkökohtien) parempi integroiminen komission kumppanimaihin soveltamiin strategioihin ja ulkoisiin yhteistyöohjelmiin. Kaikkien yhteistyömaiden strategia-asiakirjojen parhaillaan käynnissä oleva tarkistaminen tarjoaa mahdollisuuden suosituksen toteuttamiseksi. Konfliktitilanteessa olevien maiden osalta tukistrategiassa keskitytään yhteisön rooliin rauhan rakentamisessa ja tilanteen ratkaisemisessa. Tapauksen mukaan komissio tulee olemaan kiinteämmin mukana toiminnassa demokraattisten instituutioiden, kansalaisyhteiskunnan ja turvallisuus-sektorin uudistamisen tukemiseksi, ja erityistapauksessa konfliktin jälkeisessä tilanteessa olevien maiden kohdalla se tulee tukemaan tervehdyttämisohjelmia sekä aseidenriisunta- ja sotilaiden kotiuttamis- sekä uudelleenkotoutumisohjelmia. Komissio tulee myös kiinnittämään enemmän huomiota sodan kokeneiden lasten tilanteeseen. Muilla tiedonannossa esitetyillä suosituksilla tähdätään konfliktin yksittäisiin syihin (kuten huumekauppa, käsiaseiden levittäminen, konfliktialueelta peräisin olevat timantit jne.) kohdistuvien toimien tehokkuuden lisäämiseen, unionin valmiuksien lisäämiseen siten, että alkaviin konflikteihin voitaisiin nopeasti reagoida, sekä kansainvälisen yhteistyön lisäämiseen unionin kaikkien yhteistyötahojen kanssa (kumppanimaat, kansalaisjärjestöt, kansainväliset järjestöt). (1) KOM(2001) 211 lopullinen. (2) KOM(2001) 153 lopullinen.